Arvid Jacobsen er til daglig køreskolelærer, men når han har fri, foretager han sig alverdens kreative projekter i sit skur. Lige fra sangskrivning til vejrmeldinger til facebook. TV2 Nords magasin Nordliv var tidligere på året på besøg hos Arvid Jacobsen, fordi han på en lokal Facebook-gruppe oplever stor succes med sine daglige vejrmeldinger fra Frederikshavn. Se indslaget her: Sidst i videoen siger Arvid Jacobsen: - Det kan jo være, jeg kan blive vejrvært på TV2. Og det ønske er hermed gået i opfyldelse. Hver fredag i de kommende uger vil Arvid præsentere det nordjyske weekendvejr for TV2 Nords brugere. - Det kan godt blive noget wærre ruskwærk Fredag byder på nordøstlige vinde. Det bliver let til jævn - måske frisk vind med en del sporadiske skyer. - Om natten bliver det nåe' kun koldt, fortæller den autodidakte meteorolog, Arvid Jacobsen, . Lørdag eftermiddag byder på opfriskende vinde fra nordvest. - Jeg vil ikke sige stormende kuling, men hvis du et skiw ved westkysten, så gå lige ned og sæt en ekstra fortøjning i. Det kan godt blive noget wærre ruskwærk. Østkysten får mildere blæsevejr. - Havvandet er for øvrigt 10,1 grader, hvis man kan bruge det til noget, siger det nyeste skud på vejvært-stammen. Søndag går vinden over i nordvestlige hjørne. - Fra det nordlige hjørne er vinden som regel også lidt lun, så vi kan få slået græs, og piger I kan hænge vasketøj op. Og så tager Arvid på besøg hos kartoffelavler Just i Hjallerup for at spørge, hvilket slags vejr han bedst kan lide til kartoffelhøst.

Referat:
Arvid Jacobsen laver vejrudsigter fra sit skur i Frederikshavn. De kommende uger vil han hver fredag levere en weekendvejrmelding på nordjysk.